Diari Oficial de la Generalitat Valenciana


Sumari del DOGV 3977, del 10-04-2001 (2001/3069)

ORDRE de 14 de febrer de 2001, de la Conselleria de Cultura i Educació, per la qual es convoca la concessió d'ajudes per a projectes editorials singulars.
----------------------------------------------------------------------------------------------------------------------------------------------------------

### Dades del document

Número de DOGV
:   3977

Data del DOGV
:   10-04-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/3069


Data del document
:   14-02-2001

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * suport econòmic
    * editorial
    * indústria del llibre

ORDRE de 14 de febrer de 2001, de la Conselleria de Cultura i Educació, per la qual es convoca la concessió d'ajudes per a projectes editorials singulars. [2001/3069]
  
La Generalitat Valenciana, segons establix l'article 31.4 de l'Estatut d'Autonomia de la Comunitat Valenciana, té competència exclusiva en matèria de cultura. Basant-se en això, resulta oportú ajudar a la consolidació creativa i industrial de les empreses editorials valencianes dedicades a la producció de línies d'edició no genèriques en qualsevol de les dos llengües oficials de la Comunitat Valenciana.
  
En conseqüència, fent ús de les atribucions que em conferix l'article 35 de la Llei de la Generalitat Valenciana 5/83, de 30 de desembre, de Govern Valencià,
  
ORDENE
  
Primer
  
Es convoca la concessió d'ajudes per a projectes editorials singulars per a 2001, i s'aproven les bases per les quals es regix esta ordre i el model d'instància, que s'inclouen, respectivament, com a Annexos I i II en esta ordre.
  
Segon
  
Les ajudes aniran a càrrec de l'aplicació pressupostària 53.93.003.71.518.96, dins de la línia de subvenció T3178000, denominada ajudes a projectes editorials singulars.
  
L'import global màxim d'estes ajudes serà de deu milions (91.357.918) de pessetes (60.101,21 euros).
  
DISPOSICIONS FINALS
  
Primera
  
Es delega en el director general del Llibre, Arxius i Biblioteques la facultat de resoldre la concessió d'estes ajudes i se l'autoritza perquè, en l'àmbit de les seues competències, adopte les mesures escaients per al desenrotllament i l'execució de la present ordre.
  
Segona
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
De conformitat amb el que establixen els articles 107, 116 i 117 de la Llei de Règim Jurídic de les Administacions Públiques i del Procediment Administratiu Comú, i 10, 14 i 46 de la llei reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar potestativament recurs en reposició o bé plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura i Educació, en el termini d'un mes comptador des de l'endemà de la publicació.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.
  
València, 14 de febrer de 2001
  
El conseller de Cultura i Educació,
  
MANUEL TARANCÓN FANDOS
  
ANNEX I
  
Bases per a la concessió d'ajudes per a projectes editorials singulars per a 2001.
  
Primera. Requisits per a la concessió d'ajudes
  
a) Per tal de potenciar aquells productes editorials que per les seues característiques específiques i preu ?atles, diccionaris, enciclopèdies i altres publicacions en volums, col·leccions literàries singulars, etc. conciten un especial interés cultural i/o artístic, seran objecte d'ajuda aquells projectes editorials dissenyats, tant en castellà com en valencià, per empreses editorials comercials que tinguen seu social a la Comunitat Valenciana.
  
b) Les editorials que opten a estes ajudes hauran de tindre una activitat ininterrompuda mínima de dos anys. La Comissió Avaluadora de les presents ajudes podrà establir excepcions amb editorials que no complisquen este requisit, o siguen de nova creació, si els projectes presentats tenen un especial interés cultural o innovador.
  
c) La quantitat d'estes ajudes serà fixada segons el criteri de la Comissió Tècnica de Valoració i no podrà superar el 50% del pressupost de producció presentat per l'editorial.
  
Segona. Casos exclosos
  
a) Tot aquell projecte que contemple el llibre de text, de qualsevol nivell o tipus d'ensenyança; els llibres d'exercicis i pràctiques i les claus d'exercicis corresponents i els llibres del professor.
  
b) Tot aquell projecte que contemple el manual universitari o llibres de caràcter professional (dret sectorial, tecnologia, ciències pures, microeconomia, etc.).
  
c) Aquells projectes d'editorials privades que estiguen realitzats en coedició amb alguna institució o organisme públic o privat.
  
d) Els projectes editorials en fascicles.
  
e) Els projectes editorials conceptuats com de bibliòfils.
  
f) Els projectes d'edicions facsímils sense excepció, siga quina siga la seua temàtica o tipologia.
  
g) Els projectes presentats per associacions, fundacions i altres institucions públiques o privades sense finalitat de lucre, encara que figuren inscrites en el Registre d'Empreses Editorials. Igualment, els projectes editats pels autors i els que no siguen vendibles.
  
h) Els projectes que, editats per clubs del llibre i empreses similars, solament són assequibles als seus socis o adherits, i els editats expressament per a la venda a terminis.
  
i) Els projectes al voltant de catàlegs d'exposicions.
  
j) Els projectes en matèria d'informàtica.
  
Tercera. Sol·licituds
  
a) El termini de presentació de sol·licituds serà de trenta dies hàbils comptadors des de l'endemà de la publicació de la present ordre en el Diari Oficial de la Generalitat Valenciana. Els terminis que acaben en dissabte i els dies 24 i 31 de desembre o qualsevol altre que es declare inhàbil, s'entendran prorrogats fins al primer dia hàbil següent.
  
b) Podran presentar sol·licituds les empreses mercantils del sector editorial, ja siguen persones jurídiques o físiques legalment constituïdes. La sol·licitud haurà de formalitzar-se segons el model inclòs en l'Annex II de la present ordre, i ha d'estar acompanyada de la documentació següent:
  
1. Si qui sol·licita l'ajuda és una persona física, fotocòpia compulsada del document nacional d'identitat.
  
Si el sol·licitant és una persona jurídica fotocòpia compulsada del document públic que acredite la seua constitució, així com la documentació que acredite la representació que ostenta la persona que firma la sol·licitud i la fotocòpia compulsada del seu document nacional d'identitat.
  
2. Fotocòpia compulsada del CIF o del NIF, segons siga el sol·licitant persona jurídica o física.
  
3. Memòria descriptiva i explicativa del projecte, en la qual es detallarà el valor, oportunitat, novetat i repercussió cultural i social del projecte.
  
4. Pressupost detallat de la producció del projecte.
  
5. Entitat bancària i número del compte corrent en què haurà de fer-se l'ingrés de la transferència, en el cas que l'ajuda es concedisca.
  
6. Acreditar, en el moment de sol·licitar l'ajuda, que l'editorial es troba al corrent de les seues obligacions tributàries ?tant en allò que es referix a les tributacions estatals com a les autonòmiques-, inclòs l'Impost d'Activitats Econòmiques, i davant la Seguretat Social, referida als dotze mesos anteriors a la sol·licitud de la subvenció, en els termes previstos en l'Ordre de la Conselleria d'Economia i Hisenda de 30 de maig de 1996 (DOGV 21 de juny de 1996).
  
7. Catàleg de títols publicats.
  
8. Declaració que l'editorial té una activitat ininterrompuda mínima de dos anys.
  
c) Les instàncies de sol·licitud es facilitaran als interessats a la Conselleria de Cultura i Educació, o a les Direccions Territorials de Cultura i Educació d'Alacant, Castelló o València.
  
d) Les sol·licituds es podran presentar en el Registre General de la Conselleria de Cultura i Educació, a les Direccions Territorials de Cultura i Educació d'Alacant, Castelló o València o per qualsevol dels mitjans que establix l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
e) Si la sol·licitud no reunix els requisits i els documents establits en esta base es requerirà l'interessat perquè, en el termini de deu dies, esmene la falta o aporte els documents preceptius, tot assenyalant que, cas de no fer-ho, s'entendrà que desistix de la seua petició prèvia resolució, d'acord amb l'article 71, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
  
Quarta
  
1. Es nomena una Comissió Tècnica de Valoració de les sol·licituds, integrada per:
  
President: El director general del Llibre, Arxius i Biblioteques.
  
Vocals: El cap del Servei del Llibre, Arxius i Biblioteques.
  
El cap de la Secció d'Extensió Bibliotecària.
  
El cap de la Secció d'Arxius.
  
Secretari: El cap de la Secció del Llibre.
  
2. La comissió examinarà les sol·licituds presentades segons els criteris establits en el punt tres d'este apartat i en la base primera i elaborarà una proposta d'adjudicació d'estes ajudes, l'aprovació de les quals correspondrà al director general del Llibre, Arxius i Biblioteques, el qual dictarà una resolució que serà notificada a l'editor beneficiari.
  
3. En la valoració de les sol·licituds es tindran en compte els aspectes següents:
  
a) Importància i valor del fons editorial.
  
b) Qualitat de les obres incloses en el catàleg.
  
c) Continuïtat de les col·leccions.
  
d) Importància i interès cultural i social del projecte.
  
e) Capacitat innovadora, originalitat i oportunitat del projecte. En el cas que siga en valencià, l'aportació que suposa a la seua normalització.
  
4. Si en el termini de tres mesos, comptadors a partir del dia que finalitze el termini de presentació d'instàncies, no s'aprova la resolució corresponent i es realitza la notificació als interessats, s'entendrà que totes les peticions han sigut desestimades.
  
Quinta. Forma de pagament i obligacions dels beneficiaris
  
S'efectuarà un únic pagament després d'haver comprovat les obligacions dels beneficiaris, que són les següents:
  
a) Realitzar l'activitat que fonamenta la concessió de l'ajuda.
  
b) Acreditar davant la Conselleria de Cultura i Educació la realització de l'activitat, i també el compliment dels requisits i condicions que determinen la concessió o l'ús de l'ajuda.
  
c) La submissió a les actuacions de control financer que corresponen a la Intervenció General en relació a les subvencions i ajudes concedides.
  
d) Comunicar a la Conselleria de Cultura i Educació l'obtenció de subvencions o ajudes per a la mateixa finalitat, procedents de qualssevol administracions o ens públics.
  
Sexta
  
Tota alteració de les condicions que s'han tingut en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
L'import de les subvencions regulades en esta convocatòria en cap cas no podrà ser d'una quantia que, aïlladament o amb subvencions o ajudes d'altres administracions públiques o d'altres ens públics o privats, supere el cost de l'activitat a realitzar pel beneficiari.
  
Sèptima
  
Seran procedents el reintegrament de les quantitats percebudes i l'exigència de l'interés de demora, des del moment del pagament de la subvenció, en els casos següents:
  
a) Obtindre la subvenció sense complir les condicions requerides per a això.
  
b) Incompliment de la finalitat per a la qual es va concedir la subvenció.
  
c) Incompliment de les condicions imposades als beneficiaris originals de la concessió de la subvenció.
  
Igualment, en el supòsit previst en el paràgraf segon de l'apartat anterior, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat realitzada.
  
Octava
  
Quan en l'exercici de les funcions d'inspecció o control es deduïsquen indicis de la incorrecta obtenció, ús o destinació de la subvenció o ajuda percebuda, els agents encarregats de la seua realització podran acordar la retenció de les factures, documents equivalents o substitutius o qualsevol altre document relatiu a les operacions en què es manifesten estos indicis.
  
Novena
  
Per a efectuar el pagament, els beneficiaris de la subvenció hauran de presentar la documentació següent:
  
a) Un exemplar de l'obra, o obres, del projecte ja editat.
  
b) Una memòria detallada dels gastos de producció que efectivament s'hagen realitzat. En el cas que els gastos siguen inferiors a la quantitat especificada en la base tercera, apartat 4, l'ajuda podrà ser objecte de minoració.
  
Estos justificants, que aniran dirigits al director general del Llibre, Arxius i Biblioteques, hauran de presentar-se fins al dia 15 de novembre de 2001, inclusivament, a la Conselleria de Cultura i Educació.
  
Deu
  
Els beneficiaris d'una subvenció que no presenten els justificants exigits en la present convocatòria, dins del termini establit, podran ser exclosos en les convocatòries d'anys successius.
  
ANNEX II
  
El sotasignat ..., DNI ..., en representació de l'editorial ..., domicili a ..., codi postal ..., carrer ..., núm. ..., tel. ..., inscrita en el Registre d'Empreses Editorials amb el núm. ... en virtut de la Ordre de la Conselleria de Cultura i Educació per a la concessió d'ajudes per a projectes editorials singulars per a 2001,
  
EXPOSE
  
Primer. Que l'empresa editorial que represente ha realitzat un projecte editorial segons les característiques següents:
  
Títol del projecte:...
  
Autor/s:... Pseudònim:...
  
Col·lecció:... Núm.:...
  
Nre. de pàgines:... Nre. de volums... Format: ... Enquad.: ... Il·lustracions en color:... En B/N:... Preu de venda al públic: ... Tiratge:...
  
Segon. Que el projecte complix els requisits estipulats per a acollir-se a l'ajuda institucional d'edició d'obres singulars.
  
Tercer. Juntament amb la sol·licitud s'adjunta la documentació següent:
  
1. Si qui sol·licita l'ajuda és una persona física, fotocòpia compulsada del document nacional d'identitat.
  
Si el sol·licitant és una persona jurídica fotocòpia compulsada del document públic que acredite la seua constitució, així com la documentació que acredite la representació que ostenta la persona que firma la sol·licitud i la fotocòpia compulsada del seu document nacional d'identitat.
  
2. Fotocòpia compulsada del CIF o del NIF, segons siga el sol·licitant persona jurídica o física.
  
3. Memòria descriptiva i explicativa del projecte, en la qual es detallarà el valor, oportunitat, novetat i repercussió cultural i social del projecte.
  
4. Pressupost detallat de la producció del projecte.
  
5. Dades de l'entitat bancària i número del compte corrent.
  
6. Acreditació que l'editorial està al corrent de les seues obligacions tributàries ?tant en allò que es referix a les tributacions estatals com a les autonòmiques-, inclòs l'Impost d'Activitats Econòmiques, i davant la Seguretat Social.
  
7. Catàleg de títols publicats.
  
8. Declaració que l'editorial té una activitat ininterrompuda mínima de dos anys.
  
Quart. Que l'editorial, pel fet de participar en el concurs, accepta totes les condicions que establixen les bases.
  
Per això
  
SOL·LICITE:Rebre l'ajuda per a esta obra en les condicions que preveu l'Ordre.
  
..., ... de ... de 2001
  
(Firma)
  
CONSELLERIA DE CULTURA I EDUCACIÓ. DIRECCIÓ GENERAL DEL LLIBRE, ARXIUS I BIBLIOTEQUES